ഹൃദയപൂർവ്വം

അഖിൽ സത്യൻ്റെ കഥയെ അടിസ്ഥാനമാക്കി സോനു ടി.പി. തിരക്കഥ രചിച്ച് സത്യൻ അന്തിക്കാട് സംവിധാനം ചെയ്‌ത 2025-ലെ ഇന്ത്യൻ മലയാള റൊമാൻ്റിക് കോമഡി ചലച്ചിത്രമാണ് ഹൃദയപൂർവ്വം. ആശിർവാദ് സിനിമാസിന് വേണ്ടി ആന്റണി പെരുമ്പാവൂർ നിർമ്മിച്ച ഈ ചിത്രത്തിൽ മോഹൻലാൽ, മാളവിക മോഹനൻ, സംഗീത മാധവൻ നായർ, സംഗീത് പ്രതാപ്, ലാലു അലക്സ്, ജനാർദ്ദനൻ, സബിത ആനന്ദ്, ബാബുരാജ്, നിഷാൻ എന്നിവർ പ്രധാന കഥാപാത്രങ്ങളെ അവതരിപ്പിക്കുന്നു.

2024 ജനുവരിയിലാണ് മോഹൻലാലും അന്തിക്കാടും വീണ്ടും ഒന്നിക്കുന്ന ഈ ചിത്രത്തിന്റെ ആദ്യ അറിയിപ്പ് പുറത്തുവന്നത്. ജൂലൈയിൽ ചിത്രത്തിന്റെ പേര് ഔദ്യോഗികമായി പ്രഖ്യാപിച്ചു. 2025 ഫെബ്രുവരിയിൽ പ്രധാന ഫോട്ടോഗ്രാഫി ആരംഭിച്ച് മെയ് മാസത്തിൽ പൂനെയിലും കൊച്ചിയിലുമായി ചിത്രീകരണം പൂർത്തിയാക്കി. ജസ്റ്റിൻ പ്രഭാകരൻ സംഗീതവും കെ. രാജഗോപാൽ ചിത്രസംയോജനവും നിർവ്വഹിച്ചിരിക്കുന്നു.

2025 ഓഗസ്റ്റ് 28 ന് ലോകമെമ്പാടുമുള്ള തിയേറ്ററുകളിൽ ഹൃദയപൂർവ്വം റിലീസ് ചെയ്തു. നിരൂപകരിൽ നിന്ന് മികച്ച അവലോകനങ്ങൾ ലഭിച്ചു. മോഹൻലാലിന്റെ പ്രകടനം, കഥയുടെ വൈകാരിക തലം, സെൻസിറ്റീവ് വിഷയങ്ങളുടെ ലാഘവത്തോടെയുള്ള അവതരണം എന്നിവയെ നിരൂപകർ പ്രശംസിച്ചു.

കഥാസന്ദർഭം
ഹൃദയം മാറ്റിവയ്ക്കൽ ശസ്ത്രക്രിയയ്ക്ക് വിധേയനായ, കൊച്ചിയിൽ വിജയകരമായ ഒരു ക്ലൗഡ്-കിച്ചൺ ശൃംഖല നടത്തുന്ന സമ്പന്നനും ദേഷ്യക്കാരനുമായ വ്യവസായി സന്ദീപ് ബാലകൃഷ്ണൻ, തനിയ്ക്ക ഹൃദയം നൽകി ജീവൻ രക്ഷിച്ച സൈനിക ഉദ്യോഗസ്ഥൻ കേണൽ രവീന്ദ്രനാഥിന്റെ മകൾ ഹരിതയുടെ വിവാഹനിശ്ചയ ചടങ്ങിൽ പങ്കെടുക്കാൻ പൂനെയിലേക്ക് പോകുന്നതും ചടങ്ങിനിടെ, ഹരിത പിന്മാറിയതോടെ വിവാഹനിശ്ചയം മുടങ്ങുന്നതും, തുടർന്നുള്ള സംഭവ വികാസങ്ങളുമാണ് ചിത്രത്തിന്റെ കഥാതന്തു.

 നടീനടന്മാർ 
 മോഹൻലാൽ – സന്ദീപ് ബാലകൃഷ്ണൻ, കൊച്ചിയിൽ ക്ലൗഡ് കിച്ചൻ ശൃംഖല നടത്തുന്ന സമ്പന്നനും ദേഷ്യക്കാരനുമായ വ്യവസായി; ഹൃദയം മാറ്റിവയ്ക്കൽ ശസ്ത്രക്രിയ ചെയ്ത ഒരാൾ
 മാളവിക മോഹനൻ – കേണൽ രവീന്ദ്രനാഥിന്റെ മകൾ ഹരിത
 സംഗീത് പ്രതാപ് – ജെറി, സന്ദീപിന്റെ നഴ്സും സഹായിയും
 സംഗീത – ദേവിക, ഹരിതയുടെ അമ്മ
 സിദ്ദീഖ് – ഒമനക്കുട്ടൻ "ഒ. കെ." പണിക്കർ, സന്ധീപിന്റെ അനിയത്തിയുടെയും ഭർത്താവ്
 ലാലു അലക്സ് – "പൂനെ" ജേക്കബ്, ഹരിതയുടെ കുടുംബസുഹൃത്ത്
 ജനാർദ്ദനൻ – "ചിറ്റപ്പൻ", ഒരു ജ്യോതിഷി; സന്ദീപിന്റെയും പണിക്കറിന്റെയും അമ്മാവൻ
 ബാബുരാജ് – ക്യാപ്റ്റൻ മനോജ്, ദേവികയുടെ സഹോദരൻ
 നിഷാൻ – കിരൺ, ഹരിതയുടെ മുൻ വരൻ
 സബിത ആനന്ദ് – ഗീത, സന്ധീപിന്റെ മൂത്ത സഹോദരി, പണിക്കറിന്റെ ഭാര്യ
 എസ് പി ചരൻ
 സൗമ്യ ഭാഗ്യൻ പിള്ള – "ഒളിച്ചോടിയ" രജനി, സന്ദീപിന്റെ മുൻ വധു
 ചന്തു നായിക് – അടുക്കളക്കാരൻ
 ഫാഹിം ബി – അന്യൻ
 ബേസിൽ ജോസഫ് – ഡോ. മനു രമേശൻ (അതിഥി വേഷം)
 മീര ജാസ്മിൻ – സന്ദീപ് പ്രണയത്തിൽ ആകുന്ന യുവതി (അതിഥി വേഷം)
 അൽത്താഫ് സലീം – ഒരു ചലച്ചിത്രനടൻ (അതിഥി വേഷം)
 ആൻ്റണി പെരുമ്പാവൂർ – സ്വയം (അതിഥി വേഷം)
 അനൂപ് സത്യൻ – ബസ് യാത്രക്കാരനും വിവാഹച്ചടങ്ങിലെ അതിഥിയും (അതിഥി വേഷം)

 നാൾവഴി 
2024 ജനുവരി ആദ്യത്തിൽ, സുനോ-എഫ് എം-വുമായുള്ള ഒരു അഭിമുഖത്തിൽ, സത്യൻ അന്തിക്കാട് തന്റെ അടുത്ത ചിത്രത്തിന്റെ പ്രവർത്തനം ആരംഭിച്ചിട്ടുണ്ടെന്ന് വെളിപ്പെടുത്തി. ഇത് അദ്ദേഹത്തിന്റെ എന്നും എപ്പോഴും (2015) ചിത്രത്തിന് ശേഷം മോഹൻലാലുമായി വീണ്ടും ഒന്നിക്കുന്ന ചിത്രമായിരുന്നു. ആശിർവാദ് സിനിമാസ് ബാനറിൽ ആൻ്റണി പെരുമ്പാവൂർ നിർമിക്കുന്ന ഈ ചിത്രം സാധാരണക്കാരന്റെ ജീവിതത്തെ ആസ്പദമാക്കുന്നതായിരുന്നു. 2024 മെയ് മാസത്തിൽ, ജസ്റ്റിൻ പ്രഭാകരൻ സംഗീതസംവിധായകനായി നിശ്ചയിക്കപ്പെട്ടു. 2024 ജൂലൈ 9-ന് ചിത്രം ഔദ്യോഗികമായി ഹൃദയപൂർവം എന്ന പേരിൽ പ്രഖ്യാപിക്കപ്പെട്ടു. ഇത് സത്യൻ അന്തിക്കാടിന്റെയും മോഹൻലാലിന്റെയും കൂട്ടുകെട്ടിലെ പതിനെട്ടാമത്തെ ചിത്രമായിരുന്നു.

അവലംബം

 പുറത്തേക്കുള്ള കണ്ണികൾ 


വർഗ്ഗം:മലയാളചലച്ചിത്രങ്ങൾ
വർഗ്ഗം:ഇന്ത്യൻ ചലച്ചിത്രങ്ങൾ
വർഗ്ഗം:മോഹൻലാൽ അഭിനയിച്ച ചലച്ചിത്രങ്ങൾ